Karl H. Bornhøft (SF), 2010-02-25:
Jeg gerne starte med lige at byde den nye minister velkommen, og når jeg gør det nu, er det, fordi jeg godt lige vil sikre mig, at ministeren har forstået det, for jeg ikke helt overbevist om, at ministeren vil opfatte det sådan, når jeg er færdig med mit indlæg.
Jeg vil starte med at gøre opmærksom på, at hver eneste dag kæmper landets kommuner og regioner med regeringens net af komplicerede regler, love, cirkulærer og vejledninger, der har lagt sig som en tung dyne over deres aktiviteter.
Derfor mener SF, at det er helt rimeligt, at regeringen selv kommer med forslag til, hvordan det sundhedsfaglige personale kan frigøres fra bureaukrati til at arbejde med mennesker.
Sundhedspersonalet skal nemlig have tid til at give patienterne en ordentlig behandling og pleje og omsorg, og de skal kort sagt have en ordentlig mulighed for at udføre deres job.
Det tror jeg bestemt ikke at der er nogen der er uenige i.
Derfor er jeg også nødt til at sige: At lave om på den nuværende kontaktpersonordning, således at patienter med kortvarig kontakt med sygehusvæsenet ikke længere sikres en kontaktpersonordning, er efter vores opfattelse overhovedet ikke udtryk for afbureaukratisering; det er desværre udtryk for det, vi ikke bryder os om, nemlig serviceforringelse.
For det vil medføre en væsentlig serviceforringelse for den enkelte patient.
Især de medicinske patienter har behov for, at der tilvejebringes et sammenhængende patientforløb, og derfor har vi også i SF tidligere fremsat beslutningsforslag om at indføre en forløbskoordinator for alle medicinske patienter for at sikre disse sammenhængende forløb.
Det har virkeligheden vist at der er behov for, og det tror jeg også at vi på et eller andet tidspunkt kommer igennem med.
De indlægges jo i høj grad akut, og derfor er der ikke helt den samme mulighed for at skelne mellem, om noget er kortvarigt eller langvarigt; det er nemlig akut hver gang.
De der forløb, der skal sikres, er rimelig ens, uanset om det er en korttidsindlæggelse, eller det er en langtidsindlæggelse.
Jeg vil også godt med det samme sige, at det, der jo er væsentligt for os at sikre, er, at de syge kan bruge deres tid på at blive raske, og at de ikke selv skal kæmpe for at få en sammenhæng i deres forløb.
Derfor vil vi altså sige med det samme: At lave om på kontaktpersonordningen vil ikke betyde effektivisering, tværtimod vil det i længden efter vores opfattelse betyde en forøget risiko for unødvendige genindlæggelser, og dem har vi i forvejen alt for mange af.
Det vil betyde mere ventetid, og det vil betyde, at flere sengepladser vil være optaget.
Derfor er vi afgjort imod den del af forslaget.
Jeg vil heller ikke lægge skjul på, at vi også ser problemer ved de øvrige elementer, men i den her sammenhæng vil jeg dog tillade mig at sige, at når vi taler om elektroniske medicinoplysninger, så er vi i SF meget indstillet på at indgå i den diskussion.
Vi mener faktisk, at der kan knyttes nogle meget bedre sammenhænge, end dem vi har gjort i dag.
Men der er jo heller ingen grund til – og det kan man jo også se af høringssvarene – ligesom at skyde væk, at der også er nogle bekymringer vedrørende det her forslag, og det er især i forhold til, hvordan vi sikrer os imod, at oplysningerne falder i de forkerte hænder.
Vi synes, at det har stor værdi at samle alle oplysninger om borgernes vaccinationer, og at vi får en unik mulighed for at skabe mere overblik i lige præcis den her sammenhæng, både mellem virkningsgrad, effekt og bivirkninger.
Derfor er vi meget villige til at diskutere det element i tiden fremover, og derfor vil jeg sige: Vi er også indstillet på en god drøftelse af den her problemstilling, og vi vil i høj grad opfordre ministeren til fra starten af at åbne lidt op i forhold til den måde, som kontaktpersonordningen er lagt frem på.